《和常父望湖》
宋代·孔平仲

深湾谓无风，试向江头望。混混过新潮，峨峨起层浪。

前骧复后踊，极力不相让。踣落皆有声，摆触颇用壮。

游龙出鬐鬣，怒马轩颈项。纷纶白雪外，叠去不知向。

势将银汉接，高与海门抗。吴城挂水墨，越估增怊怅。

我欲绝横流，忠信固可仗。丈夫七尺躯，鱼腹岂易葬。

缅怀冯河戒，舣棹未敢忘。夜梦大樽浮，东行视溟涨。

入宫谒阳侯，举袂揖伍相。问其孰呼吸，乃使此倔强。

谢云天所为，兹语吾恐妄。却欲诘苍苍，无梯不能上。

作者简介：孔平仲，生于庆历四年（1044），字毅父，今峡江县罗田镇西江村人，政和元年（1111）病卒，终年六十八岁。《清江三孔集》四十卷中，平仲占21卷。